Iterbi

L'iterbi és un element químic de la taula periòdica que té el símbol Yb i nombre atòmic 70. L'iterbi és un element metàl·lic argentat bla, pertany al 6è període de la taula periòdica i a la sèrie dels lantanoides, els quals formen part del conjunt d'elements anomenats terres rares. Se'l troba en alguns minerals com la monazita o la xenotima. L'iterbi s'associa a vegades amb l'itri o altres elements relacionats i s'usa en alguns acers. L'iterbi natural és una mescla de set isòtops estables.

Història 
L'iterbi fou descobert pel químic suís Jean-Charles Galissard de Marignac el 1878 a la Universitat de Ginebra. Marignac trobà un nou component en la terra llavors anomenada erbia, i l'anomenà iterbia (per Ytterby, la ciutat sueca en què d'on procedia el mineral). Ell sospitava que la iterbia era un òxid d'un nou element que batejà com iterbi (que era de fet la primera terra rara a ser descoberta).

El 1907, el químic francés Georges Urbain separà la iterbia de Marignac en dos components, neoiterbia i lutecia. La neoiterbia era l'element que passaria més tard a anomenar-se iterbi, i la lutecia passaria a ser l'element luteci. Independentment, el químic austríac Carl Auer von Welsbach aïllà aquests elements de la iterbia més o menys al mateix temps, però els batejà respectivament aldebarani i cassiopei.

La propietats químiques i físiques de l'iterbi no pogueren ser determinades fins al 1953, quan es pogué produir per primera vegada iterbi quasi pur.

Abundància i obtenció 

L'iterbi és un element rar a l'escorça terrestre, ocupant la 43a posició en quant a abundància dels elements químics. L'iterbi es troba amb d'altres lantanoides en diversos minerals poc abundants. Els que en contenen més percentatge, per damunt del 5 %, són: xenotima-(Yb) 64,56 %, keiviïta-(Yb) 54,97 %, hingganita-(Yb) 38,14 %, keiviïta-(Y)  22,30 %, vyuntspakhkita-(Y) 20,26 % i samarskita-(Yb) 5,32 %. S'obté comercialment amb major freqüència a partir de l'arena monacita (~0,03% d'iterbi). També es troba en l'euxenita i la xenotima-(Y). Normalment és difícil separar l'iterbi d'altres lantanoides, però les tècniques d'intercanvi d'ions i d'extracció de solvents desenvolupades a finals del  han simplificat aquesta separació. Els compostos d'iterbi són rars.

Propietats

Propietats físiques 
L'iterbi és un element bla, mal·leable i prou dúctil que exhibeix un llustre argentat brillant. És una terra rara, fàcilment atacable i dissoluble amb àcids minerals, reacciona lentament amb l'aigua, i s'oxida en presència d'aire.

L'iterbi té tres al·lòtrops, anomenats alfa, beta i gamma, amb punts de transformació a -13°C i 795 °C. La forma beta es dona a temperatura ambient i presenta una estructura cristal·lina centrada en les cares, mentre que la forma gamma, que es dona a alta temperatura, té una estructura cristal·lina centrada en el cos.

Normalment, la forma beta té una conductivitat elèctrica semblant a la dels metalls, però es comporta com un semiconductor a pressions pròximes a les 16 000 atmosferes. La seva resistència elèctrica es multiplica per deu a unes 39 000 atmosferes, però a 40 000 atmosferes cau bruscament a un 20% de la seva resistivitat a temperatura ambient. És poc paramagnètic i té la susceptibilitat magnètica més baixa de tots els lantanoides.

Propietats químiques 
L'iterbi s'oxida lentament exposat a l'aire i es crema fàcilment per formar òxid d'iterbi(III), l'únic òxid conegut :

4 Yb + 3 O2 -> 2 Yb2O3

És força electropositiu i hom troba compostos d'iterbi(2+) i d'iterbi(3+). Reacciona lentament amb aigua freda i força ràpidament amb aigua calenta per formar hidròxid de iterbi(III):

2 Yb(s) + 6 H2O(l) -> 2 Yb(OH)3(aq) + 3 H2(g)
Reacciona amb tots els halògens donant els corresponents halogenurs d'iterbi(3+) que són tots blancs:2 Yb (s) + 3 F2 (g) -> 2 YbF3 (s) [blanc]2 Yb (s) + 3 Cl2 (g) -> 2 YbCl3 (s) [blanc]2 Yb (s) + 3 Br2 (g) -> 2 YbBr3 (s) [blanc]2 Yb (s) + 3 I2 (g) - 2 YbI3 (s) [blanc]

Es dissol fàcilment en àcid sulfúric diluït per formar solucions que contenen els ions iterbi(3+) incolors, que existeixen com a complexos [Yb(OH2)9]^3+.

D'altres composts d'iterby(3+) són l'acetat d'iterbi(III)—aigua(1/4) Yb(C2H3O2)3*4H2O, el nitrat d'iterbi(III) Yb(NO3)3 i el sulfat d'iterbi(III)—aigua(1/8) Yb2(SO4)3*8H2O. També s'han descrit compostos amb cations iterbi(2+): fluorur d'iterbi(II) YbF2, clorur d'iterbi(II) YbCl2, bromur d'iterbi(II) YbBr2, iodur d'iterbi(II) YbI2, sulfur d'iterbi(II) YbS, tel·lurur d'iterbi(II) YbTe, sulfat d'iterbi(II) YbSO4, carbonat d'iterbi(II) YbCO3 i hidròxid d'iterbi(II) Yb(OH)2. El catió iterbi(2+) Yb^2+ és de color verd clar pàl·lid, és inestable en solució aquosa i redueix l'aigua fàcilment, alliberant hidrogen; és menys estable que el catió europi(2+) comparable, i més estable que el catió samari(2+).

Isòtops 
L'iterbi apareix en la naturalesa compost de 7 isòtops estables: Yb-168, Yb-170, Yb-171, Yb-172, Yb-173, Yb-174, i Yb-176, essent l'Yb-174 el més abundant (31,8% d'abundància). S'han caracteritzat 22 radioisòtops, sent els més estables el Yb-169 amb una període de semidesintegració de 32,026 dies, el Yb-175 amb una període de semidesintegració de 4,185 dies, i el Yb-166 amb una període de semidesintegració de 56,7 hores. La resta dels isòtops radioactius tenen períodes de semidesintegració inferiors a les 2 hores, i en la majoria d'aquests és menor de 20 minuts. Aquest element té també 6 metaestats, essent el més estable l'Yb-169m (t½ 46 segons).

El pes atòmic dels isòtops de l'iterbi oscil·len entre 150,955 uma (Yb-151) i 179,952 uma (Yb-180). El principal mode de decaïment anterior a l'isòtop estable més abundant, Yb-174, és la captura electrònica, i el principal mode posterior és l'emissió beta. Els productes de decaïment primaris anteriors al Yb-174 són isòtops de l'element 69 (tuli), i els productes de decaïment primaris posteriors són isòtops de l'element 71 (luteci).

Aplicacions

Medicina 
L'isòtop iterbi 169, amb una energia entre 250 i 350 keV, s'utilitza, puntualment, com a font de raigs gamma en la radiografia industrial portàtil i en la medicina.

Indústria metal·lúrgica 
L'iterbi s'afegeix a l'acer inoxidable per a millorar-ne el grau de refinament i la resistència.

Generació d'energia 

L'iterbi té una banda d'absorció de radiació electromagnètica de longitud d'ona 985 nm, a la zona de l'infraroig. Aquesta propietat és emprada en algunes cel·les fotovoltaiques, juntament amb el silici, per a convertir l'energia solar en electricitat.

Altres camps 
L'iterbi sotmès a altes pressions augmenta la seva resistència elèctrica, per això s'utilitza per a mesurar pressions en explosions i terratrèmols. La seva resistència elèctrica es multiplica per deu a unes 39 000 atmosferes, però a 40 000 atmosferes cau bruscament a un 10% de la seva resistivitat a temperatura ambient.

Precaucions 
L'iterbi pot arribar al medi ambient pels abocaments d'indústries petroquímiques o por electrodomèstics en desús. Es pot acumular gradualment en els sòls i contaminar les aigües, la qual cosa pot provocar l'increment de la seva concentració en els humans i altres animals, provocar danys a les membranes cel·lulars i afectar el sistema nerviós central.

Referències

Enllaços externs 

 Los Alamos Àlbers National Laboratory - Iterbi  
 It's Elemental - Iterbi 
 webelements.com - Iterbi 
 environmentalchemistry.com - Iterbi 
 Imatges d'alta resolució i detalls sobre l'iterbi metàl·lic 

Iterbi